《洞山》
清代·朱用纯

传闻林屋中，其事多不经。古今足迹到，玉柱与金庭。

我亦无所取，披云上翠屏。不知自何代，忽然来六丁。

顽顽矿乱斧，片片堆空青。舞伏非一势，龙象各殊形。

玲珑复突兀，巧匠袖手停。或言怀襄时，漱击成晶荧。

或言女娲遗，奇质故亭亭。二者皆荒诞，天风忽寥冷。

山本号龙洞，龙去已沉冥。直疑鳞甲蜕，错落几千龄。

至今满苔绿，风雨闻龙腥。

作者简介：（1627—1698）明末清初江南昆山人，字致一，号柏庐。明诸生。入清，隐居教读。治学确守程朱理学，所著《治家格言》，流传颇广。康熙间坚辞博学鸿儒之荐。另有《愧讷集》、《大学中庸讲义》。